33. schôdza NR SR - 13.deň - B. popoludní
Dátum: 2025-04-14
Poslanec: Jakab, Július (SLOVENSKO)
Druh vystúpenia: Vystúpenie v rozprave

54. Ďakujem, dámy a páni. Pozerám sa do sály a vidím poslancov opozície, a poslancov koalície to moc nezaujíma. Na jednej ruke by som ich vedel spočítať všetkých, ktorí sú tu. Bavíme sa o sociálnej demokracii, bavíme sa, počúval som všetkých svojich predrečníkov, o tom, ako Robert Fico sľuboval pred voľbami, že nikomu nezoberie z toho životného štandardu, ktorý má, ž e nikomu nezoberie zo sociálneho zabezpečenia, ktoré má, že nikomu sa nepohorší, o to sa postará, to im sľubuje. Okrem toho sľuboval mnoho iných vecí, sľuboval lacnejšie potraviny, sľuboval lacnejšie energie, a nič z toho nie je. Všetko iba zdražuje a ľudia prichádzajú o svoje sociálne istoty. Ja si, kedysi, pamätám, Robert Fico mal aj takú kampaň, ak si pamätáte, na bilbordoch mal nalepené – ľudia si zaslúžia istoty . A s týmto vždy balamutil národ a vždy balamutil ľudí, ako on im sľúbi všetko možné aj nemožné, to, čo im nikto dať nemôže, tak im nakoniec im to nikdy nedal ani on a vždy ich iba oklamal a vždy ich iba zneužil, takže ja by som poprosil aj teraz všetkých ľudí, ktorí nás počúvajú, šírte pravdu o Robertovi Ficovi, o tom, ako všetkých oklamal a ako nikomu nič nezostalo a všetkým iba berie. Poďme si pozrieť predchádzajúcu vládu, pretože som počul Roberta Fica aj teraz cez víkend, ako rozprával o tom, že zdedil financie v katastrofálnom stave po predchádzajúcich vládach, že ten Matovič, Heger a Ódor nenormálne rozvrátili rozpočet a on ako to musí sanovať cez rôzne konsolidácie, a ten Danko sa môže aj na zem hodiť, ale keď už raz hlasoval za tie transakčné dane, tak predsa ich nemôže teraz chcieť rušiť a že na tých transakčných daniach sa teda nič nezmení, pretože nejaký rozvrátený rozpočet tu bol v roku 2023 a zdedil ho po predchádzajúcich vládach. Poďme si povedať fakty, prosím pekne. Čiže ja to budem hovoriť znova, budem to hovoriť dookola, pretože to súvisí aj s týmto príspevkom, s týmito 200 eurami na dieťa, ktoré Robert Fico deťom zobral. Do úrovne rizikového pásma sa verejné financie dostali v roku 2019. Zhoršovať sa začali v roku 2016 a v 2019 sa dostali do rizikového pásma. Toto je hodnotenie Rady pre rozpočtovú zodpovednosť. To je hodnotenie rokov, kedy nebola absolútne žiadna kríza a kedy bola hojnosť, kedy ostatné krajiny, naši napríklad susedia, Česko, alebo aj iné krajiny v Európe dokázali hospodáriť s prebytkom a dokázali znižovať svoj dlh. Robert Fico a jeho vláda to nikdy nedokázali. Vždy svoj dlh iba navyšovali. Aj v tých rokoch, keby bola naozaj hojnosť. Takže rozvrátené financie nezdedil Robert Fico, ale zdedil ich Igor Matovič. V roku 2020, znova budem, pripomínať pamätnú tlačovku, Peter Pellegrini a ministerka Saková, kedy si šepkali pred zapnutými mikrofónmi, že to bude teda drahé, tie covidové opatrenia a smiali sa, ako na to musia nájsť peniaze už tí noví, už ten Matovič s tou jeho vládou. A toto zdedil Igor Matovič a nasledujúce vlády. Rozvrátené financie po rokoch, keby bola naozaj hojnosť a ostatné krajiny sa mali dobre. A pritom ešte prišla aj najhoršia pandémia covidu-19, ktorá zasiahla Slovensko. A čo sa stalo? No stalo sa to, že Igor Matovič počas rokov 2020 až 2023, nielen po rok 2022, ja už započítam aj ten rok 2023, hospodáril lepšie, ako priemer krajín Európskej únie, ako priemer krajín eurozóny. Normálne celá tá vláda, celé to vládne obdobie hospodáril lepšie ako priemer krajín Európy, ako priemer krajín eurozóny. A to je nejaká vizitka, pretože to sa žiadnej vláde doteraz nepodarilo. Boli nejaké jednotlivé roky, myslím, že jeden rok mal Dzurinda alebo nejaký rok bol ešte v tých 90. rokoch, ale za celé ucelené volebné obdobie sa to nepodarilo ešte nikdy žiadnej vláde. A garantujem vám, že sa to nepodarí ani súčasnej vláde. A napriek tomu, že hospodárili lepšie, ako ostatné krajiny v Európe, a napriek tomu, že hospodárili s takým deficitom, o ktorom môže minister Kamenický len snívať a nikdy ho nedosiahne, napriek tomu, že priemerný dlh bol vtedy na úrovni 4 mld. eur ročne, tak sa podarilo dodať pomoc ľuďom. Dodať pomoc ľuďom, aká nebola v histórii Slovenska nikdy zaznamenaná a neni zaznamenaná ani teraz. Tak si povedzme, že čo napríklad za vlády Igora Matoviča sa dosiahlo počas tých rokov. Prídavok na dieťa stúpol z 24,94 na 60 eur. To bolo zvýšenie o 141 % pre všetky deti. Dovtedy Robert Fico, alebo keď zoberiem, že Pellegrini bol tiež chvíľu premiér, ale vlády SMER-u dovtedy zvyšovali prídavok na deti len o centy. Tu sa podarilo zvýšiť prídavok na deti o 141 %. Daňový bonus na dieťa z 22 eur 17 centov na 140 eur na dieťa. O 531 % sa ho podarilo navýšiť. Čo Robert Fico vždy kašľal na deti a vždy kašlal na rodiny. Tehotenský príspevok, 370 eur mesačne. Dobre viete, že dovtedy to neexistovalo. Rodičovský príspevok 345 alebo 473 eur mesačne, oproti 270 alebo 370 za Roberta Fica. Čiže jasné navýšenie. Priemerný dôchodok mal, zaznamenal najvyšší rast v histórii. Zo 460 za Roberta Fica na 637 za vlády Matoviča. Rodičovský dôchodok, tak ten bol zavedený, ten vznikol. Čiže za Fica nula a za Matoviča v priemere 306 eur na jedného dôchodcu. A takto môžem pokračovať ďalej. 13. dôchodok bol vyplatený za Matovičovej vlády, aj keď premiér Fico o ňom básnil celé svoje volebné obdobie a nikdy nebol schopný to dotiahnuť. Odškodnenie matiek, to boli tie znevýhodnené roky 1957 až 1963, ktoré sa narodili v tých rokoch. Na to išlo 430 mil. eur. A znova pripomeniem, že bolo hospodárenie štátu na úrovni lepšej, ako je priemer krajín Európskej únie, ako je priemer krajín eurozóny. A toto všetko sa dalo dosiahnuť. Alebo pomoc v kríze. Porovnajme tie krízové roky. Keď porovnám krízové roky s tým, že pripustím, že Robert Fico mal tiež svoju krízu v roku 2009. Ako pomohol národu? Ja vám poviem, ako im pomohol, šrotovným. Šrotovným na staré autá. Viete, koľko stála tá pomoc? 33 mil. eur. Viete, koľko stála covidová pomoc počas týchto rokov, kedy Slovensko hospodárilo lepšie, ako priemer krajín Európskej únie, ako priemer krajín eurozóny, na všetko bolo, dôchodcovia mali, rodiny s deťmi mali? Stálo to viac ako 8 mld. eur, 33 mil. verzus 8-tisíc mil. Tak to je rozdiel krízovej pomoci Roberta Fica a Igora Matoviča počas ich vlád. A teraz sa bavíme o 200 eur na dieťa. Keď si pozriete analýzu IFP, myslím, že to je... alebo Rada pre rozpočtovú zodpovednosť, Rada pre rozpočtovú zodpovednosť, to je, pozrite si analýzu, ako pomohol príspevok 200 eur na dieťa počas roku 2023. Tuná súčasná vláda častokrát vyčíta, že aká bola vtedy vysoká inflácia, vysoká inflácia, ako, ako ceny rástli. Rada pre rozpočtovú zodpovednosť sama prepočítala dopad 200 eur na dieťa, aký to mal posun a prínos pre rodiny aj napriek inflácii. Jednorodičovská rodina s jedným dieťaťom mala navyše o 17 % viac ako rok predtým. Jednorodičovská rodina s dvomi deťmi o 21 % viac, jednorodičovská rodina s tromi a viac deťmi mala o 26 % viac peňazí ako rok predtým aj napriek inflácii. Dvojica, čiže manželský pár s jedným dieťaťom o 10 % viac, manželský pár s jedným dieťaťom o 13 % viac, manželský pár s dvomi deťmi o 18 % viac, manželský pár s tromi deťmi o 22 % viac peňazí ako rok predtým napriek všetkej inflácii. A vy ste to zrušili. Vy ste to normálne že zarezali. Takže poprosím, pokojne sa k tomu vyjadrite aj vládni poslanci, ktorí ste tu a ktorí počúvate, nie je vás veľa, je vás tu koľko, päť? Pokojne sa k tomu vyjadrite, pretože nič nekonsolidujete, žiadny dlh neznižujete, iba dlh navyšujete. Rodičom ste zobrali podporu. Pozrite si najnovšie články, ktoré sú. Rodiny jednoznačne chudobnejú a rozmýšľajú každý večer, mnoho z nich, ako zabezpečia jedlo pre svoje deti na ďalší deň. A to ste ich tam priviedli vy, pretože môžte sa darmo vyhovárať na akúkoľvek konsolidáciu, nehospodárite lepšie ako priemer krajín Európskej únie, nehospodárite lepšie ako priemer krajín eurozóny, dlh neznižujete, konsolidácia nefunguje, zadlžujete krajinu dvojnásobne viac ako ten Matovič, na ktorého sa stále vyhovárate. On mal priemerný dlh 4 mld. eur ročne, vy máte 8 mld. eur a nemienite s tým prestať. Nemienite s tým prestať! Sú dve konsolidácie za 4,2 mld. a hovoríte o tretej a to bude dokopy cez 6 mld. eur, transakčná daň, ničíte trh, ničíte rodiny, ničíte hospodárstvo. Tak sa, prosím vás, normálne skúste pozrieť aj do zrkadla, že keď si hovoríte sociálni demokrati a keď sa tu idete oháňať ústavou a nejakými konzervatívnymi témami, tak povedzte, že učenie katolíckej cirkvi hovorí, že základnou jednotkou každej civilizácie je rodina. A pozrite sa, čo ste urobili s tou rodinou a ako ste ju sprznili. A potom sa tu zakrývajte za nejaké konzervatívne témy. Ďakujem veľmi pekne. (Potlesk.)